**Verím v psychológiu po štátniciach?**

Otázka, ktorá trápi mnohých študentov psychológie na celom Slovensku, bola podnetom k uskutočneniu konferencie „Veríš v psychológiu po štátniciach? Možnosti uplatnenia psychológa na Slovensku – aktuálne trendy, perspektívy a limity.“

Pripravované podujatie je pokračovaním konferencie „Veríš v psychológiu po štátniciach? alebo Keď diplom už nestačí“, ktorá sa uskutočnila 28. apríla 2012 v Bratislave. Tak, ako pred dvoma rokmi, aj teraz stojí za touto myšlienkou Slovenská asociácia študentov a absolventov psychológie ([www.sasap.sk](http://www.sasap.sk)), ktorá od roku 2009 podporuje výmenu informácií, podnecuje odbornú spoluprácu a zvyšuje povedomie o dianí v oblasti psychológie. Okrem toho organizuje rôzne odborné a vzdelávacie podujatia, ktoré majú za úlohu priblížiť psychologickú prax študentom aj absolventom psychológie.

V tomto ročníku podporili víziu konferencie aj Katedra psychológie Filozofickej fakulty Univerzity sv. Cyrila a Metoda v Trnave a Psychologický klub UCM, ktorí taktiež aktívne podporujú šírenie informácií a pripravujú študentov psychológie na ich budúce povolanie. Konferencia sa preto uskutoční v priestoroch Filozofickej fakulty UCM a Kina OKO v Trnave 12. novembra 2014. Jej garantmi sú prof. PhDr. Ján Čech, CSc. a doc. PhDr. Darina Havrlentová, PhD.

Na konferenciu sú pozvaní všetci študenti a absolventi psychológie, ktorí majú záujem dozvedieť sa viac o súčasných možnostiach profesijného rastu v oblasti psychológie a stretnúť sa s významnými osobnosťami psychológie na Slovensku, ale aj s ďalšími (ne)obyčajnými ľuďmi – odborníkmi z príbuzných oblastí, či absolventmi psychológie, ktorí sú ochotní podeliť sa so svojimi skúsenosťami.

Účastníci konferencie sa prostredníctvom prednášok, posterov a prezentačných stánkov dozvedia aktuálne informácie nielen o možnostiach uplatnenia sa na trhu práce, ale aj o príležitostiach ďalšieho vzdelávania študentov aj absolventov psychológie. Budú mať možnosť oboznámiť sa s viacerými organizáciami fungujúcimi (nielen) v rámci pomáhajúcich profesií a diskutovať o rôznorodých smeroch v psychologickej praxi. Taktiež budú mať príležitosť zúčastniť sa na workshopoch, kde sa pod vedením odborníkov bližšie oboznámia s konkrétnymi témami.

Viac informácií o pripravovanej konferencii nájdete na stránke [www.konferencia.sasap.sk](http://www.konferencia.sasap.sk).